Leerling met drank in klas gevangLeerlinge van die hoërskool Midrand wag op die sportveld terwyl polisie die skool deursoek. Foto: LookLocal Die plaaslike polisie met hul snuffelhonde was besig met ŉ roetine-teenmisdaadveldtog in die skool om die veiligheid van die leerlinge te verseker toe hulle in kennis gestel is dat een van die onderwysers die leerling in ŉ klas betrap het, berig LookLocal. Matome Tlamela, woordvoerder van die Midrand polisie, sê onderwysers het die polisie versoek om nie teen die leerling op te tree nie en het die versekering gegee dat die saak intern hanteer sal word. “Ons doen gereeld sulke besoeke aan skole om kinders teen die gevare van dwelmmisbruik te waarsku en die geboue vir verbode middels te deursoek,” het sy verduidelik. Thomas Stroud, die skool se skakelbeampte, het die versekering gegee dat hulle bewus is van die voorval en dat die nodige stappe teen die leerling geneem sal word. “Daar sal waarskynlik ŉ dissiplinêre verhoor wees vir die kind en sy ouers, waarna hy moontlik geskors mag word.” Die saak sal hanteer word sodra die skool na die wintervakansie heropen, het hy gesê.